绵（贺抱孙）
王梦应 (Song)
绵绵瓜瓞，施于中林。顾于烝尝，匪今斯今。（一章）既庶既繁，既多受祉。厥胤维何，宜兄宜弟。兄弟求矣，以燕翼子。（二章）子兮子兮，继序其皇之。螟蛉有子，式谷似之。建尔元子，勿替引之。（三章）谷旦于差，惠于宗公。工祝致告，神罔时恫。是烝是飨，何天之宠。（四章）酒醴维醹，殽核维旅。吹笙鼓篁，和乐且孺。式序在位，以速诸父。（五章）天锡公纯嘏，洵美且仁。如南山之寿，展也大成。从以孙子，绳其祖武。（六章）自今以始，日就月将。遹观厥成，为龙为光，长发其祥。兄及弟矣，乃生男子。维其有之，是以似之。（七章）